Sejarah Iban
PETURUN IBAN … Sekeda ari Dayak @ Ibanic Group ti agi diau mendam di menua Ketungau, KalimantanBarat. Tusun Ke-32     LEKA jaku, Iban / “Sea Dayak” dikena sida pemansik antropologis nyebut seraban bansa ti bejaku ngena jaku Iban (Ibanic speaking people). Leka jaku “Ibanic” ditengkebang Alfred B Hudson (1970), Professor Emeritus| University of Massachusetts, Amherst, Department of Anthropology. Nitihka pansik analisis “HVS-I region (12 April 2011)”, nunjukka Iban @ Ibanic Group nadai bida ari raban orang asal menua “indigenous people”. Kenu ku sida pemansik antropologis, bepelasarka cytochrome b gene, bansa Dayak @ Ibanic Group, endang seraban enggau orang asal menua (Orang Asli) di menua bukai. Nya alai, Iban nya seraban ari peturun Dayak Borneo ti datai ari menua Yunnan di China enggau Kemboja baka ti udah disebut dulu agi ari tu. Kenu ku sekeda penulis Orang Putih, leka jaku “Iban” datai ari jaku bansa Kayan “Hivan” ti mai reti orang ti udah pindah ari menua bukai tauka orang ti udu bejalai kin kia. Bisi mega sida ke tuai  madah, bansa Iban bulih nama “Iban” ari cherita Tindin “Bragah Ngindang” seduai Entinggi “Keti Aur Tulang”. Amai tauka enda, dua iti teori nya, ukai pekara ti berat lalu nyadi batang kelikuh bansa Iban Sarawak. Utai ti bendar iya nya, bansa Iban Sarawak endang seperugan, saum peturun aki ini, lalu bisi tanda amat bepelasarka jaku @ Ibanic languages ti dikena IbanSarawak ke diatu.   ADAT DAPUR RUMAH PANJAI Enda lama udah ti jadi enggau Tiong, Jelian mai sida sebilik pindah tunga ke Barat lalu diau mendam ba Wong Empangu ba Sungai Undup. Bansa Dayak Iban bukai ti pindah kia iya nya Gelungan ari Bukit Balau Ulu, enggau Langkup ari menua Undup. Maya ti diau mendam ba Wong Empangu, umai sida serumah nya jauh ari rumah panjai sida. Nya alai, sida suah bemalam ba langkau umai sida awakka sida nyamai agi gawa sereta nguan umai sida empu. Hari siti, maya sida serumah nya kisuk mantun sekeda sida ke indu-indu pulai ke rumah panjai laban deka ngisar lalu nutuk padi. Maya sida nya baru datai ba pendai, sida ninga bunyi utai nyelai amat. Enda kala sida ninga utai munyi nya. Sida takut amat lalu belanda-landa nikal ke langkau umai sida lalu mandahka laki sida pasal utai nya. Ninga munyi serabana sida ke indu-indu nya, Jelian enggau bala iya pan beguai-guai ngesah utai ke didinga sida nya. Lebuh sida datai semak rumah panjai sida nya, sida mega ninga bunyi utai ti nyelai nya di sebarang endur. Kadang-kadang di rumah, kadang-kadang di tanah bunyi utai nya. Enda lama udah nya sida pan niki ke rumah panjai sida nya. Dinga sida bunyi nya datai ari perabung rumah sida. Maya sida mending lalu deka nemu penatai bunyi nya, sida ninga bunyi nyawa orang bejaku tang tubuh nadai dipeda. “Nya bunyi sabak dapur kita ti chelap. Nama kebuah baka nya, dih?” pia ku Jelian.     “Dapur kita nyabak laban kita lama udah enda nyumai ba dapur rumah panjai kita nya. Nya alai, berengkah ari hari tu, kita patut nungkunka dapur rumah panjai kita nya enda tau kurang ari dua kali sebulan lebuh maya bulan kembung sereta sebedau pansut bulan baru. Reti nya kita enda tau enda nyumai ba dapur nya ambis kurang dua kali dalam kandang bulan nya. Enti enda pia, antu dapur  deka ngambi nyawa bala kita serumah,” ku antu nyaut Jelian. Kelimpah ari nya bunyi nyawa antu ti didinga Jelian nya mega ninggalka pesan pasal adat ba rumah panjai. Sekeda ari pekara ti didinga Jelian iya munyi tu: Kesatu: Enti orang ke udah berumah nya lalu tembu ngaga dapur iya tang lalu enda nyumai ba dapur nya, iya deka ngisi ukum enggau sebilah lungga enggau dua iku manuk. Kelimpah ari nya, iya mega deka diukum ngena seigi Jabir enggau seigi benda kebuk. Kedua: Enti orang nya udah tembu ngaga rumah tang apin ngaga dapur nitihka adat rumah panjai, utai ti baka nya tau ngasuh sida sebilik nya tabin. Nya alai iya deka diukum enggau seigi panding, sebilah lungga, seiku manuk enggau seigi benda kebuk. Ketiga: Semua dapur ba rumah panjai mesti dikena nyumai ambis kurang dua kali sebulan; maya bulan kembung enggau maya pansut bulan baru. Keempat: Barang sida ti ba rumah panjai nya enda nitihka adat dapur nya, sida nya deka diukum enggau dua iku manuk, sebilah lungga enggau sebilah beliung. Kelima: Sema bisi orang ba rumah panjai nya tabin maya sida ti enda ngena dapur sida nyumai, orang ti enda nitihka adat dapur nya deka diukum ngena siku babi ti udah beranak sekali (babi belang), sebilah nyabur enggau sigi benda kebuk.” Udah ninga pesan adat nya, Jelian enggau bala iya pan mulaika diri ngagai langkau umai sida baru. Malam seiti, udah nya Jelian mai bala sida ti diau ba langkau umai nya baum ba langkau umai iya. Maya nya mih iya nerang ngagai semua nembiak iya nya pasal adat dapur ba rumah panjai sida nya. Adat dapur rumah panjai tu agi dititihka bansa Dayak ti diau ba rumah panjai datai ke sehari tu.  PADANG DISUMPAH BUNSU BINTANG BANYAK Maya jeman Sera Gunting, bisi siku da tuai bansa Dayak ti bejaku ngena jaku Iban ti tebilang benama Sagan-Agan. Iya nguluka bala nembiak iya diau mendam di ulu Sungai Ketungau. Anak iya ti benama Jenua pindah ari ulu Ketungau ke sebelah tengan Bukit Kenyandang, antara ulu Sungai Sanggau enggau ulu Sungai Strap. Anak Jenua ti benama  Ratih, diau mendam jauh ari bala menyadi iya ti bukai di Bukit Longgong Kumpang, di ulu Sungai Kumpang. Lebuh Jenua diau di Bukit Kenyandang, siku tuai bansa Dayak ari ili Ketungau benama Jengkuan enggau Padang sereta apai iya ti benama Ligam datai lalu diau mendam begulai enggau bala nembiak iya di ulu Sungai Bayan. Ari menua nya sida pindah baru ngagai nanga Sungai Merakai. Di menua nya nasit sida enda tentu manah. Pendiau pengidup sida, tusah sereta seranta. Tanah ti endur sida bumai nya, enda tentu deka tumbuh utai tanam. Sida selalu lapar pungkang, enda chukup pemakai. Maya nya mega, seiku ari sida mati ditangkap baya. Nya alai ketegal nya, sida pan pindah ke  Bukit Tapang di menua antara  Saih enggau Batang Ketungau. Datai ba endur nya, sida diau tujuh hari tujuh malam laban ti bebasaka munyi Pangkas Kanan nitihka adat Dayak maya nya. Udah nya sida pan mupuk tunga ke Bukit Kenyandang di selatan Tinting Kelingkang ti nyadi garis menua antara Sarawak enggau Kalimantan. Sida andalka Burung Pangkas Kanan ti didinga sida sebedau sida ti mupuk nya, semitan amai kena ngalahka munsuh enti bisi deka nyerang sida maya ke nuju menua Dayak Sebaru. Maya sida diau mendam di menua Bukit Kenyandang, Pandang enggau bala nembiak iya berasai lantang ati meda umai enggau utai tanam sida nyadi amai. Taun nya sida bulih amai padi. Meda baka nya sida pan nadai semaya deka mindah ari endur nya. PUNI TAJU BUAH PINGAN Maya nya mega, seiku lelaki ari rumah panjai Padang ti benama Jengkuan seduai bini iya ti benama Genali turun gawa ba umai seduai. Lebuh seduai datai ba langkau umai, seduai tepedaka mayuh amai buah pingan ti benung mansau ba geladak langkau seduai nya. Seduai pan makai buah pingan nya lalu udah nya seduai pan mupuk mantun rumput ba umai seduai nya. Maya seduai mantun, mata Jengkuan enda mukai-mukai kena abu ti dikesaika iya ba umai nya. Iya pan berumban masu mata iya nya ke ai sungai ti enda jauh ari endur seduai ke mantun rumput nya. Udah nya iya pan pulai baru ngagai endur seduai ti mantun tadi. Maya nya iya meda bini iya nadai dia agi. Iya pan tepedaka titik darah ba tanah enggau daun padi ti endur seduai mantun rumput tadi. Iya pan ngangauka bini iya tang nadai nyaut. Meda baka nya iya pan berumban nyidi teritik darah nya lalu datai ba mua seiti lubang. Iya pan tama ke dalam lubang nya laban deka nyidi bekau darah nya. Datai iya dalam lubang nya, nadai ga iya meda bini iya dalam lubang nya. Siang malam iya bejalai dalam lubang nya. Nyau datai ba malam kedua, iya pan rembus ba pendai orang. Dia iya betemu enggau seiku indu ti bajik amai gamal benung mandi ba sungai nya. Tepedaka Jengkuan indu nya tadi pan mai iya niki ke rumah panjai sida. Seduai pan bejalai betunda udi niti jalai pendai nya. “Betul amai nuan datai, unggal. Bala kami serumah dia benung begawai Enchaboh Arong. Sida Bujang Berani kami dia benung naku pala munsuh ti ulih sida ba kayau anak. Munsuh nya udah puni taju buah pingan sida pagi tadi,” pia ku indu nya. Referen maya &  kolobrasyen: Tetuan Alexander Mering – Kabupaten Sintang (Bachelor of Law, UNTAN, Pontianak,  Indonesia & The Encyclopaedia of Iban Studies, Volume III, Joanne and Vinson H. Sutlive.) The Sarawak Journal 1994 -The Source of Iban History, Benedict Sandin)                                                           (Betampung ba Tusun Ke-33  minggu nyin ila) Artikel ti deka nyadi bup tu ila, endang deka befokus ba senentang perugan Dayak @ Ibanic Group aja, ukai reti kitai ngelaung tauka enggai begulai enggau bansa Dayak bukai, tang awakka mih mudah agi dipansik laban mit agi rampa. Bansa Dayak bukai awakka sida empu ga mansik. Nitihka pansik Litericha enggau Sains Spiritual, Dayak @ Ibanic Group tu ukai semina kala diau begulai enggau Bunsu Petara (Dewa) – Sengalang Burung tujuh iku diri menyadi, Orang Panggau Libau enggau mayuh bansa Antu, dulu kelia; tang bansa Dayak Borneo @ Ibanic Group mega datai ari peturun Bunsu Petara (Dewa, Dewi) ti bechampur enggau mensia dunya  (1) Bunsu Petara (Dewa) + Mensia   (2) Antu + Mensia + Bunsu Petara. Ila kita meda lenak agi, amat tauka enda utai tu. Pia mega, bala tuai Iban Sarawak dulu kelia endang dipilih Bunsu Petara, atas pemendar ari Petara (Tuhan, God Almighty). Pechaya tauka enda, bepanggai ba pemacha empu. Engka bisi ga pemacha deka nemu pasal referen artikel tu, endang enda ulih dirintai ditu laban kelalu mayuh, lalu deka ditulis dalam bup maya dichelak ila. Nya alai, Iban patut nemu asal penatai peturun diri empu, ambika kitai ulih serakup lalu begempung enggau bansa bukai di Sarawak mega. Engka bala pemacha bisi utai tanya tauka deka ngirum infomasyen enggau gambar ti releven ngagai aku tau giga aku ba lumur WhatsApp tu: 013 8325146  tauka  SMS  0111 401 9115. Oleh HARRY USUP UMBAR 
See author's posts
